૧૬મી લોકસભાની ચૂંટણીનાં ગઈ કાલે જાહેર થયેલાં રિઝલ્ટમાં આઘાડી સરકારનો ગઢ ગણાતી મુંબઈની તમામ લોકસભાની સીટ કૉન્ગ્રેસ-NCPએ ગુમાવી દીધી હતી અને છએછ સીટ પર BJP-શિવસેનાના ઉમેદવારો બહુમતીથી વિજયી થયા હતા. ગઈ લોકસભાની ચૂંટણીમાં પાંચ કૉન્ગ્રેસ અને NCP એક બેઠક મેળવીને મુંબઈને પોતાના કબજામાં રાખવામાં સફળ થઈ હતી, પણ આ વખતે વિનિંગ હૉર્સ કહેવાતા ઉમેદવારો પણ હારી ગયા હતા, જેમાં સૌથી મોટો અપસેટ સાઉથ મુંબઈની અને મુંબઈ નૉર્થ સેન્ટ્રલની બેઠક પર સર્જાયો હતો. એમાં સાઉથ મુંબઈથી શિવસેનાના અરવિંદ સાવંતે ૧,૫૦,૩૪૮ મતોની સરસાઈ મેળવીને કૉન્ગ્રેસના મિલિંદ દેવરાને હરાવ્યા હતા, તો મુંબઈ નૉર્થ સેન્ટ્રલની બેઠક પર BJPનાં પૂનમ મહાજને ૧,૮૬,૭૭૧ વોટની સરસાઈથી કૉન્ગ્રેસનાં પ્રિયા દત્તને હરાવ્યાં હતાં.